[{"text_idx": "#000001", "text": "Mo\u0303nuga muditud \u201eRomeo ja Julia\u201c"}, {"text_idx": "#000004", "text": "\u201eRomeo ja Juliaga\u201c on enam-va\u0308hem sama lugu nagu \u201eHamletiga\u201c: ko\u0303ik teavad, millest seal juttu on. Poiss ja tu\u0308druk armuvad, ehkki nende pered on vaenujalal, ja lool on kurb lo\u0303pp, sest armastajad hukkuvad. Kerin mo\u0303ttes sel aasta\u00adtuhandel Eestis tehtud lavastusi, millest mitmes on pu\u0308u\u0308tud leida sellele justkui leierdatud loole uut la\u0308henemisnurka: na\u0308iteks Tiit Ojasoo Eesti Draamateatris lavastatud \u201eJulia\u201c (2004) vo\u0303i Nukuteatri (praeguseks Eesti Noorsooteater) noortemuusikali vo\u0303tmes lavastus (2006). Tegelikult paigutub samasse ritta isegi Eesti Draamateatri \u201eArmunud Shakespeare\u201c (lav Georg Malvius, 2016), kuigi viimane pole eestimaiste tegijate interpretatsioon tollest loost."}, {"text_idx": "#000009", "text": "Loo keskne armastajapaar kipub vajuma veidi kahvatuks ja uduseks, sest nende poeetilised passaaz\u030cid tunduvad muu tralli ko\u0303rval liiga originaalitruud. Romeo \u2013 Karmo Nigula, Julia \u2013 Henessi Schmidt."}, {"text_idx": "#000010", "text": "Ent VAT-teatri lavastuses ei ka\u0308sitleta u\u0308ksnes neid teemasid. Vaataja ees lahti rulluv Verona on igati ta\u0308napa\u0308evane koht \u2013 elatakse a\u0308reval ajal. Ressursside piiratusest annab aimu avastseen linnakaevu-veeautomaadiga, sellele loob hiljem kontrasti Capulettide suurejooneline, o\u0308o\u0308klubi moodi tantsuvihtumisega maskipidu ning Julia pulmadeks valmistatavad peened suupisted, mille nimesidki neid emand Capulettile ette na\u0308itav teener va\u0308lja ei suuda ha\u0308a\u0308ldada. A\u0308revate aegade fooni ro\u0303hutab ka valjuha\u0308a\u0308ldist edastatav korraldus kaklemine lo\u0303petada ja laiali minna, millega pa\u0308a\u0308dib Tybalti ja Mercutio esimene mo\u0303o\u0303duvo\u0303tmine."}, {"text_idx": "#000012", "text": "Va\u0308rvi \u2013 nii otseses kui ka u\u0308lekantud ta\u0308henduses \u2013 toovad lavastusse ko\u0303ik peale nimitegelaste. Eriti on seda lisandunud u\u0308ksikema, perepea ja vo\u0303imunaise emand Capuletti (Elina Reinold) rollile, mis u\u0308hendab endas libu (avastseen linna veevo\u0303tukohal), staari (laskumine o\u0303huakrobaadina Capulettide peol) ja ka matrooni elemente. Kuna temasse on kokku pandud Julia isa ja ema, on palju selgem ka kontrast ja konflikt Montecchidega, kelle perepea (Margo Teder) on maffiamehe masti erukindral ja endine Verona diktaator. Ko\u0303rvategelastest loobumine annab nende kahe kemplemisele uusi varjundeid, tuues mo\u0303o\u0303duvo\u0303tmise perekondade tasandilt u\u0308ksikisikute tasandile. Vo\u0303imuma\u0308ngud transformeeruvad lavastuse lo\u0303pus pu\u0308u\u0308deks teineteist hukkunud laste ma\u0308lestuseks pu\u0308stitatava ausamba va\u0308a\u0308rtuses ja unikaalsuses u\u0308le trumbata, ehkki see ei too surnuid tagasi, kui tahes haruldasest materjalist see ka poleks."}, {"text_idx": "#000015", "text": "Nii Karmo Nigula, kellel u\u0308ks Romeo-kogemus \u201eArmunud Shakespeare\u2019ist\u201c juba seljataga, kui ka Henessi Schmidti Julia on eelko\u0303ige ilusad, just ta\u0308pselt sellised, nagu paistab lavastuse plakatilt ja kavalehe kaanelt. Ilusolemise ko\u0303rval on nende peamine u\u0308lesanne hoida alles see lugu, mille u\u0308mber on punutud suurem osa uudsest ja lahedast. Paraku toob see kaasa selle, et loo keskne armastajapaar kipub vajuma veidi kahvatuks ja uduseks, sest nende poeetilised passaaz\u030cid tunduvad muu tralli ko\u0303rval liiga originaalitruud."}, {"text_idx": "#000016", "text": "Olukorda komplitseerib seegi, et Romeo ja Julia hapra armuloo ko\u0303rvale on lavastuses pandud teine, Mercutio ja Julia so\u0303bratari, amme aseaine Anni (Karolin Ju\u0308rise) lugu. U\u0308llatusmoment saabub Capulettide maskipeol, kui punasesse sa\u0308tendavasse kleiti riietunud Mercutiol on korraga silmi vaid ja\u0308nesemaskis Anni tarvis. See, mis nende loost saama hakkab, to\u0303mbab ta\u0308helepanu endale, sest see, milline on Romeo ja Julia loo ka\u0308ik, on ju niigi teada. Kuigi Mercutio ja Anni armulugu ja\u0308a\u0308b po\u0303gusaks, on neile leiutatud stseen, kus Mercutio u\u0308ritab oma Ja\u0308nese nime teada saada. Lo\u0303puks lisab see Annile ka hoopis isiklikuma plaani Tybalti tapmise ja Romeo pagendamise loos."}]